Београд

Број:

На основу Одлуке o расписивању јавног конкурса за попуњавање извршилачких радних места и заснивање радног односа бр.6/2-08-0001/2024-0002 од 14.05.2024. .године

ДИРЕКТОРАТ ЦИВИЛНОГ ВАЗДУХОПЛОВСТВА

РЕПУБЛИКЕ СРБИЈЕ

расписује јавни конкурс за попуну извршилачког радног места и заснивање радног односа на неодређено време

 I РАДНО МЕСТО КОЈЕ СЕ ПОПУЊАВА:

1. Пројектант информационог система, шифра радног места *RM-IT-0600*, Одељење за информационо-комуникационе послове, Сектор подршке - 1 извршилац;

Одговорности и задаци:

* Имплементација ИС (информациони систем);
* Учешће у изради процедура извршавања пословних процеса;
* Пројектовање логичког и физичког модела података;
* Описивање пословних операција које се могу ефикасније и ефективније извршавати коришћењем ИКТ;
* Дефинисање корисничких захтева и израда спецификација наменских софтверских решења (апликација);
* Израда упутстава за реализацију апликација на конкретној платформи;
* Израда упутстава за коришћење апликација, имплементација апликација;
* Обука корисника;
* Надгледање ИС: учешће у праћењу реализације пројеката у вези са развојем ИС;
* Одржавање ИС: администрирање апликација и пружање подршке запосленима у употреби апликација;
* Праћење рада пројектанта софтвера.

Услови за рад на радном месту:

* Стечено високо образовање у области друштвено-хуманистичких или техничко-технолошких наука на основним академским или специјалистичким струковним студијама у обиму од најмање 240 ЕСПБ бодова;
* 3 годинe радног искуства на пословима примене информационо комуникационих технологија (ИКТ), од чега 1 годинa на развоју и имплементацији информационог система (ИС);
* енглески језик B1\*CEFR
* положен државни стручни испит;

 Стручна оспособљеност и знања које се проверавају у изборном поступку:

* Познавање практичне примене инжењерске науке и технологије. Ово укључује поштовање техника, процедура и опреме за пројектовање и производњу;
* Познавање језика за моделирање и визуелизацију (нпр. *UML* ) и одговарајућих алата за моделирање;
* Познавање методологија пројектовања ИС.

II ДОКАЗИ КОЈИ СЕ ПРИЛАЖУ УЗ ПРИЈАВУ НА ЈАВНИ КОНКУРС:

* Читко попуњен и потписан „Образац пријаве на конкурс“ и потписано обавештење о обради личних података/сагласност за обраду личних података, који су доступни на интернет страници Директората цивилног ваздухопловства Републике Србије *(www.cad.gov.rs*);
* Биографија;
* Оригинал или оверена фотокопија дипломе којом се потврђује стручна спрема;
* Оригинал или оверена фотокопија уверења о држављанству Републике Србије (уверење не старије од шест месеци);
* Оригинал или оверена фотокопија извода из матичне књиге рођених;
* Оригинал или оверена фотокопија доказа о радном искуству у струци (потврде, решења и други акти из којих се види на којим пословима и са којом стручном спремом је стечено радно искуство);
* Оригинал или оверена фотокопија уверења надлежног суда да се против кандидата не води кривични поступак и да није под истрагом (уверење не старије од шест месеци);
* Оригинал или оверена фотокопија уверења МУП-а да кандидат није кривично осуђиван (уверење не старије од шест месеци);
* Оригинал или оверена фотокопија сертификата, потврде или други одговарајући доказ о знању енглеског језика, ниво (B1\*CEFR) или ниво (C2\*CEFR).

Рад на радном месту се заснива на неодређено време, ул. Скадарска бр. 23 и 23/1, место рада Београд.

Са кандидатима чије су пријаве благовремене, допуштене, разумљиве, потпуне и уз које су приложени сви потребни докази за испуњавање услова за оглашено радно место, у поступку селекције ће бити провераване неопходне професионалне компетенције кандидата у складу са захтевима радног места за које се кандидат пријављује, а које се односе на стручну оспособљеност и знања кандидата, усменим путем.

Сви докази прилажу се у оригиналу или фотокопији која је оверена код јавног бележника.

Сви докази прилажу се на српском језику, односно уколико су на страном језику морају бити преведени на српски језик и оверени од стране овлашћеног судског тумача.

Кандидати који не доставе наведене доказе, односно који на основу достављених доказа не испуњавају услове, писаним путем се обавештавају да су искључени из даљег изборног поступка.

III АДРЕСА НА КОЈУ СЕ ПОДНОСЕ ПРИЈАВЕ НА ЈАВНИ КОНКУРС

Конкурсна документација се подноси путем поште или непосредно у Писарници Директората цивилног ваздухопловства Републике Србије, на адресу Скадарска 23 и 23/1, са назнаком „за јавни конкурс са називом радног места на које се конкурише“.

Свака пријава добија своју шифру под којом подносилац пријаве учествује у даљем изборном поступку.

Кандидати ће о шифри пријаве бити обавештени у року од 8 дана од дана престанка важења рока за подношење пријаве на јавни конкурс, путем мејл адресе и/или писаним путем на адресу становања наведену у образцу пријаве.

IV РОК У КОМЕ СЕ ПОДНОСЕ ПРИЈАВЕ НА ЈАВНИ КОНКУРС:

Рок за подношење пријаве је 15 дана. Рок почиње да тече наредног дана од дана објављивања огласа у дневном листу „Вечерње новости“ и на званичном сајту Директората цивилног ваздухопловства Републике Србије ([www.cad.gov.rs](http://www.cad.gov.rs)).

V ОБАВЕШТЕЊЕ О ОБРАДИ ЛИЧНИХ ПОДАТАКА И ПРИЈАВА НА ЈАВНИ КОНКУРС

Пријава на јавни конкурс и обавештење о обради личних података, чиме се даје сагласност за обраду личних података, морају бити својеручно потписани и њих је кандидат обавезан да попуни и приложи уз конкурсну документацију.

Пријаву на јавни конкурс и обавештење о обради личних података је доступно на интернет страници Директората цивилног ваздухопловства Републике Србије ([*www.cad.gov.rs*](http://www.cad.gov.rs)*)*

VI ЛИЦЕ ЗАДУЖЕНО ЗА ДАВАЊЕ ОБАВЕШТЕЊА О ЈАВНОМ КОНКУРСУ:

Ирена Бјелотомић

Број телефона за обавештења - 011 29 27 028

VII ДАТУМ И МЕСТО ПРОВЕРЕ СТРУЧНЕ ОСПОСОБЉЕНОСТИ И ЗНАЊА КАНДИДАТА

О датуму, дану и времену када ће се обавити разговор, кандидати ће бити благовремено обавештени путем мејл адресе и/или писаним путем на адресу становања коју су навели у пријави.

Кандидати који су ушли у ужи избор, провера стручне оспособљености и знања обавиће се у просторијама Директората за цивилно ваздухопловство Републике Србије, Београд, Скадарска 23 и 23/1, увидом у податке из пријаве и непосредно кроз усмени разговор.

У ужи избор улази кандидат који испуњава све услове предвиђене за радно место на које је аплицирао и чија је пријава благовремена.

VIII НАПОМЕНЕ

Државни стручни испит није услов, нити предност за заснивање радног односа. Кандидат који не поседује наведени услов, може да заснује радни однос, али је дужан да тражени услов положи у прописаном року.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или овереној фотокопији код јавног бележника биће одбачене.

Јавни конкурс спроводи Конкурсна комисија коју именује директор Директората.

Директорат цивилног ваздухопловства Републике Србије не врши дискриминацију на основу расе, боје коже, пола, вере, националности и етничког порекла или инвалидитета. Сви изрази, појмови, именице, придеви и глаголи у овом огласу који су употребљени у мушком роду, односе се без дискриминације и на особе женског пола.

Обавештавају се учесници јавног конкурса да ће се документација враћати искључиво на писани захтев учесника.

Овај оглас објављује се у дневном листу „Вечерње новости“ и на званичном сајту Директората цивилног ваздухопловства Републике Србије ([www.cad.gov.rs](http://www.cad.gov.rs)).